Overgangen fra sommertid til normaltid kan godt være problematisk og en problematisk overgang var netop, hvad en gruppe DSB-passagerer oplevede natten mellem lørdag og søndag. For ikke at komme foran køreplanen lod DSB deres sene tog mellem København og Århus vente en time ved Fredericia station.

Trafikinformationschef i DSB Tony Bispeskov beklager episoden.

- Det er vi rigtigt kede af. Vi vil gerne holde på vores kunder i DSB, men det er ikke måden at gøre det på. Der er ganske enkelt sket en fejl og det bliver selvfølgelig rettet til næste gang.

- Fordi vi overgik fra sommertid til normaltid, så har det tog krydset den grænse og på den måde er de her passagerer kommet i klemme. Måden at gøre det på fremover er selvfølgelig at lade toget fortsætte og ikke lade det vente en time. Og det kommer heller ikke til at ske mere, siger han.

Ekstra tog

Til næste år planlægger DSB at indsætte et ekstra tog for at sørge for, at de samme ikke sker næste gang vi går fra sommertid til normaltid.

Det er uklart om de uheldige DSB-kunder, som var ude for den uheldige oplevelse i går nat, kan få kompensation for fejlen, men hos DSB opfordrer man til, at de tager kontakt.